કાળુપુરનો એક લોઅર ક્લાસ એરિયા અને ધીમે ધીમે રાતના અંધારામાં ડૂબતી ગલીઓ. ક્યાંક હલકી ધીમી હેલોજન લાઇટ તેજ થતી જાય છે અને આસપાસનાં ઘરોમાં બત્તીઓ ઓલવાતી જાય છે. ક્યાંક મોડી રાતે ઘરે પાછી આવતી સાઇકલોની ઘંટડીઓ અને સ્કૂટરોના અવાજ ! અને આ બધા જ વચ્ચે ઘેરાતો સન્નાટો અને ચહેલપહેલથી બેખબર હલકી બત્તીના અજવાળે બેઠેલો યુવાન ! સુધીર બે પગને ટૂંટિયું વાળી હાથમાં ફોનને રમાડતો અવાક બેઠો છે. ગોરંભાયેલી આંખો જોતાં જ લાગે કે હમણાં વરસી પડશે, પણ એ પાછલાં 10 દિવસથી મનમાં હૈયાફાટ રુદન ધરી બેઠો છે.